མི་རིགས་ལས་དོན་ཀྱི་བྱ་བའི་སྙིང་བོ་ནི་མི་རིགས་འབྲེལ་བ་སྙོམས་སྒྲིག་བྱེད་པ་རེད།རྒྱལ་ཁབ་ཀྱི་ངོས་ཐད་ནས་གཙོ་བོར་མངོན་པ་ནི་རྒྱ་རིགས་དང་གྲངས་ཉུང་མི་རིགས་བར་གྱི་འབྲེལ་བ།གྲངས་ཉུང་མི་རིགས་ཕན་ཚུན་བར་གྱི་འབྲེལ་བ་སྙོམས་སྒྲིག་བྱས་ཏེ།རྒྱལ་ཁབ་ཧྲིལ་པོ་གཅིག་གྱུར་དང་།མི་རིགས་བར་གྱི་འཆམ་མཐུན་མཉམ་གནས་ལ་ཁག་ཐེག་བྱས་ནས།སྤྱི་ཚོགས་གཏན་འཇགས་དང་།མི་རིགས་མཐུན་སྒྲིལ་ལ་ཕན་ཆ་ཆེ་བའི་སྤྱི་ཚོགས་ཁོར་ཡུག་སྐྲུན་ནས་གྲངས་ཉུང་མི་རིགས་དང་མི་རིགས་ས་ཁུལ།རྒྱལ་ཡོངས་ཀྱི་ཚན་རིག་དང་ཤེས་རིག་འཕེལ་རྒྱས་ལ་ཞབས་འདེགས་ཞུ་དགོས།འདིའི་རྩ་བ་ནི་མི་རིགས་འབྲེལ་བ་སྙོམས་སྒྲིག་བྱ་བའི་སྲོག་ཤིང་ལ་དམིགས་ནས།མཐུན་སྒྲིལ་སྲ་བརྟན་དང་འཕེལ་རྒྱས་ལ་ཞབས་འདེགས་བྱེད་པའི་ལས་འགན་འདི་གཉིས་ཡོངས་འགྲུབ་བྱས་ཏེ།སྤྱིར་བཏང་རང་བཞིན་དང་དམིགས་བསལ་རང་བཞིན་གྱི་འབྲེལ་བ་འདི་ཐག་གཅོད་ཡག་པོ་བྱ་དགོས།སྤྱིར་བཏང་རང་བཞིན་ནི་ཏང་གི་མགོ་ཁྲིད།རྒྱལ་ཁབ་ཀྱི་བསམ་འདུན་དང་བཅའ་ཁྲིམས།ལམ་ལུགས་དང་སྒྲིག་སྲོལ་གྱི་སྤྱིར་བཏང་རང་བཞིན་ཡིན་ཏེ།རྒྱལ་སྲིད་སྤྱི་ཁྱབ་ཁང་གི་མངའ་ཞབས་ཀྱི་པུའུ་དང་ཨུ་ཡོན་ལྷན་ཁང་སོ་སོ།རིམ་པ་སོ་སོའི་སྲིད་གཞུང་ཚང་མས་སྤྱིར་བཏང་བཞིན་ལ་གཏོགས་པའི་ལས་ཀ་སྒྲུབ་བཞིན་ཡོད།འོན་ཀྱང་ཡུལ་ཁམས་དང་།མི་རིགས།ལོ་རྒྱུས།སྤྱི་ཚོགས་འཕེལ་རྒྱས་ཀྱི་ཚད་རིམ།ཆོས་ལུགས།རིག་གནས།ཡུལ་སྲོལ་གོམས་གཤིས་སོགས་མི་འདྲ་བའི་དབང་གིས་མི་རིགས་ས་ཁུལ་དུ་ཡང་ཁྱད་པར་གྱི་རང་བཞིན་ནམ་དམིགས་བསལ་རང་བཞིན་རབ་དང་རིམ་པ་ཐོན་གྱི་ཡོད།སྤྱིར་བཏང་རང་བཞིན་གྱིས་ཐག་གཅོད་དཀའ་བ་དང་ཐག་གཅོད་མ་ཐུབ་ཚེ་དམིགས་བསལ་སྲིད་ཇུས་བཟོས་ཏེ་ཐག་གཅོད་བྱ་དགོས་པ་རེད།བསམ་བློའི་ཐབས་ཇུས་ཀྱི་སྟེང་དུ།ང་ཚོས་རྩོད་སྒྲུབ་ཚན་རིག་གི་སྒོ་ནས་གནད་དོན་ལ་དམིགས་དགོས་པ་ལས།སྤྱིར་བཏང་རང་བཞིན་གྱིས་དམིགས་བསལ་རང་བཞིན་དགག་ནས་ཁས་མི་ལེན་པ།དམིགས་བསལ་རང་བཞིན་གྱིས་སྤྱིར་བཏང་རང་བཞིན་དགག་ནས་ཁས་མི་ལེན་པ་བྱ་མི་རུང་།ཡང་ན་སྤྱིར་བཏང་རང་བཞིན་གྱིས་དམིགས་བསལ་རང་བཞིན་གྱི་ཚབ་བྱེད་མི་རུང་ལ།དམིགས་བསལ་རང་བཞིན་གྱིས་ཀྱང་སྤྱིར་བཏང་རང་བཞིན་གྱི་ཚབ་བྱེད་མི་རུང་།རྨང་གཞི་གཅིག་རྒྱུན་འཁྱོངས་བྱ་དགོས་ཏེ།སྤྱིར་བཏང་རང་བཞིན་གྱི་རྨང་གཞིའི་སྟེང་ནས་དམིགས་བསལ་རང་བཞིན་ཐག་གཅོད་བྱེད་པ་དང་།སྤྱིར་བཏང་རང་བཞིན་དང་དམིགས་བསལ་རང་བཞིན་ཟུང་འབྲེལ་གྱི་སྟེང་ནས་ཚན་རིག་དང་མཐུན་ཞིང་ཡང་དག་པའི་ཐབས་ཇུས་དང་སྲིད་ཇུས་འཚོལ་དགོས།ནུབ་ཕྱོགས་དར་རྒྱས་ཆེ་བའི་རྒྱལ་ཁབ་དང་བསྡུར་ན།ཀྲུང་གོ་ནི་འཕེལ་རྒྱས་འགྲོ་བཞིན་པའི་རྒྱལ་ཁབ་ཡིན་པ་དང་།ཀྲུང་གོའི་ཤར་ཕྱོགས་རྒྱ་མཚོའི་འགྲམ་རྒྱུད་ཀྱི་གྲོང་ཁྱེར་དང་བསྡུར་ན།མི་རིགས་ས་ཁུལ་ནི་རྗེས་ལུས་ས་ཁུལ་ཡིན་པ་རེད།མི་རིགས་ལས་དོན་ཨུ་ཡོན་ལྷན་ཁང་གི་བྱ་བའི་སྟེང་བལྟས་ན།རྩ་བའི་ཐབས་ཇུས་ནི་སྙོམས་སྒྲིག་བྱེད་པ་དེ་རེད།དེ་ལ་དབྱེ་ན་དོ་དམ་སྙོམས་སྒྲིག་དང་།ཞབས་ཞུ་སྙོམས་སྒྲིགམཉམ་སྡེབ་སྙོམས་སྒྲིག་སོགས་རྣམ་པ་མང་པོ་ཡོད།མི་རིགས་ལས་དོན་གྱི་ཁྱབ་ཁོངས་ནང་དུ།ང་ཚོའི་བསམ་གཞིགས་བྱེད་སྟངས་དང་ཐབས་ཇུས་སྐོར་ཞིག་ལ་ངེས་པར་བཅོས་བསྒྱུར་བྱ་དགོས།ང་ཚོའི་ལས་འགན་ནི་མི་རིགས་འབྲེལ་བ་སྙོམས་སྒྲིག་བྱེད་པ་དང་།མི་རིགས་མཐུན་སྒྲིལ་གོང་སྤེལ་བྱེད་པ་ཡིན།མཐུན་སྒྲིལ་གྱི་དམིགས་ཡུལ་ནི་མཉམ་དུ་མཐུན་སྒྲིལ་གྱིས་འབད་བརྩོན་དང་།ཐུན་མོང་གི་ཁྱིམ་གཞིས་མཉམ་འཛུགས།བདེ་སྐྱིད་ཀྱི་འཚོ་བ་མཉམ་རོལ་བྱེད་པ་དེ་ཡིན།མཐུན་སྒྲིལ་གྱི་ཐབས་ཇུས་ནི་རྣམ་པ་སྣ་ཚོགས་ཡོད་ཀྱང་།ང་ཚོས་སྙེག་པའི་མཐུན་སྒྲིལ་ནི་རྩ་དོན་ཡོད་པའི་མཐུན་སྒྲིལ་ཡིན་པ་ལས་རྩ་དོན་མེད་པའི་མཐུན་སྒྲིལ་མིན།རྩ་དོན་ནི་འདྲ་མཉམ་དང་།དམངས་གཙོ།མཉམ་དུ་རྒྱལ་ཁབ་གཅིག་གྱུར་ལ་སྲུང་སྐྱོབ།སྤྱི་ཚོགས་གཏན་འཇགས།མཉམ་དུ་རླབས་ཆེ་བའི་མེས་རྒྱལ་འཛུགས་སྐྲུན་བྱེད་པ་དེ་རེད།འདྲ་མཉམ་བྱེད་པ་ལ་མཐའ་གཅིག་ཏུ་མི་རིགས་ཆེན་པོའི་རིང་ལུགས་དང་གུ་དོག་པའི་མི་རིགས་རིང་ལུགས་ལ་ངོ་རྒོལ་བྱ་དགོས།དམངས་གཙོ་བྱེད་པ་ལ་ཐུན་མོང་གིས་རང་ཁྱིམ་རང་བདག་དང་།རྒྱལ་ཁབ་དོ་དམ་བྱ་དགོས།གཅིག་གྱུར་སྲུང་སྐྱོབ་བྱེད་པ་ལ་མཐའ་གཅིག་ཏུ་ཁ་བྲལ་ལ་ངོ་རྒོལ་བྱ་དགོས།སྤྱི་ཚོགས་གཏན་འཇགས་སྲུང་སྐྱོབ་བྱེད་པ་ལ་གཏུམ་སྤྱོད་འཇིགས་སྐུལ་དང་།ཐལ་དྲགས་པའི་ཆོས་ལུགས་སོགས་མི་ཆོས་དང་།མི་གཤིས།སྤྱི་ཚོགས་ལ་རྒོལ་བའི་བྱ་སྤྱོད་དག་ལ་ངོ་རྒོལ་བྱ་དགོས།མཉམ་དུ་འཛུགས་སྐྲུན་བྱེད་པ་ནི་མི་རེ་རེ་ཡིས་རྒྱལ་ཁབ་འཕེལ་རྒྱས་ཀྱི་དོན་དུ་འགན་ལེན་དང་འོས་འགན་སྒྲུབ་པ།དེ་བས་ང་ཚོའི་ལས་དོན་གྱི་ཐབས་ཇུས་ནི་ཕྱོགས་གཅིག་ནས་དྲག་པོ་ཡིན་པ་སྟེ།ཁ་བྲལ་ལ་ངོ་རྒོལ་བྱེད་པ་དང་སྟོབས་ཤུགས་ཁག་གསུམ་ལ་ཚ་རྡེག་བྱེད་པ་ལྟ་བུར་ལས་དྲག་པོ་མ་སྤྱད་ན་མི་གཅུན་ལ།ཡང་ཕྱོགས་གཞན་ཞིག་ནས་ཞི་བའི་ཐབས་ཇུས་ཡིན་ཏེ།མི་རིགས་མང་ཚོགས་ལ་ཁ་ཕྱོགས་པའི་དུས་རྒྱུན་གྱི་འཚོ་བ་མང་དག་དོ་དམ་བྱ་བའི་ཐབས་ཇུས།མང་ཚོགས་ལས་དོན་གྱི་ཐབས་ཇུས།མཐུན་སྒྲིལ་སློབ་གསོའི་ཐབས་ཇུས།བསམ་བློའི་ལས་དོན་གྱི་ཐབས་ཇུས་དང་།ཆུང་ཐ་སྐྱོབ་པ།ཉམ་ཆུང་སྐྱོབ་པ།ནད་ལས་སྐྱོབ་པའི་ཐབས་ཇུས་སོགས་ལྟ་བུ།འདི་ནི་བྱ་དངོས་འཕེལ་རྒྱས་ཀྱི་ངོས་གཉིས་ཀྱིས་ཐག་བཅད་པ་ཡིན་ཏེ།དེ་ནི་གླུ་གཞས་ཁྲོད་དུ་འཕར་སྤྱང་སླེབས་ན་རྔོན་མདས་བསུ་མ་བྱེད།ཅེས་དང་གྲོགས་པོ་སླེབས་ན་བདུད་རྩི་ཆང་གིས་བསུཅེས་པ་ལྟར།ཁྱེད་ཀྱིས་མེ་མདའ་མ་འཆང་ན་འཕར་སྤྱང་གིས་ཁྱེད་ཀྱི་སྲོག་འཕྲོག་ཉེན་ཡོད་པས།ཆང་དང་མེ་མདའ་གཉིས་ཀ་ཕྱོགས་གཅིག་ཏུ་ཐལ་བར་མི་རིགས་སོ།།